Broj: 711-I-2125-P-243/23-02-12

Zagreb, 12. listopada 2023.

**FRANKO FAVRO**

 **privremeni upravitelj društva EKO d.o.o.**

**Predmet: očitovanje na zahtjev Franka Favre**

 - daje se

Franko Favra, privremeni upravitelj trgovačkog društva EKO d.o.o. za obavljanje komunalnih djelatnosti podnio je zahtjev za očitovanjem koji je u knjigama ulazne pošte zaprimljen 27. rujna 2023. godine pod brojem: 711-U-7178-P-243/23-01-27, povodom kojeg se vodi predmet broj P-243/23.

U zahtjevu podnositelj navodi da je Rješenjem Trgovačkog suda u Dubrovniku imenovan za privremenog upravitelja tvrtke EKO d.o.o., Ulica 32/7, 20271 Blato, OIB: 97969781044 (komunalne tvrtke u 100% vlasništvu Općine Blato) te postavlja upit je li kao privremeni upravitelj u obvezi podnošenja imovinske kartice.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, već je privremeni upravitelj trgovačkog društva u vlasništvu jedinice lokalne samouprave, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu tog Zakona.

Obzirom da je uvidom u podatke sudskog registra Trgovačkog suda u Dubrovnik i utvrđeno da je Općina Blato jedini vlasnik poslovnih udjela u trgovačkom društvu EKO d.o.o. za obavljanje komunalnih djelatnosti, direktor – član Uprave istog trgovačkog društva dužan je povodom obnašanja navedene dužnosti pridržavati se odredbi ZSSI/21-a. U izvadku za isto društvo upisani su podaci o članovima Nadzornog odbora te privremenom upravitelju.

Člankom 426. stavkom 6. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) propisano je da će, ako društvo nema nadzorni odbor ili ako on ne postupi onako kako je to propisano u prethodnome stavku istoga članka, sud na prijedlog zainteresirane osobe ili po službenoj dužnosti postaviti privremenog upravitelja. Njegova je dužnost da se brine oko imenovanja nove uprave, a do tada je ovlašten obavljati samo neodložne poslove.

Iz navedenog proizlazi kako privremeni upravitelj nema ovlasti uprave trgovačkog društva, a i navedena funkcija je po svom nazivu privremenog, prijelaznog karaktera, te je isti dužan brinuti se oko imenovanja nove uprave trgovačkog društva.

Slijedom navedenog, Povjerenstvo zaključuje da Franko Favra, privremeni upravitelj trgovačkog društva EKO d.o.o. za obavljanje komunalnih djelatnosti imenovan od strane Trgovačkog suda u Dubrovniku, nije obveznik u smislu članka 3. stavka 1. podstavka 40. ZSSI/21-a te da nije dužan podnijeti imovinsku karticu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Aleksandra Jozić Ileković, dipl. iur.

Dostaviti:

1. Franku Favru, privremenom upravitelju trgovačkog društva EKO d.o.o. za obavljanje komunalnih djelatnosti putem dostavljene e-mail adrese
2. Objava na internetskoj stranici Povjerenstva
3. Pismohrana